નવકાર ઇવેન્ટ્સ પ્રાઇવેટ લિમિટેડની પહેલી ગુજરાતી ફિલ્મ ‘સુપરસ્ટાર’ ગુજરાતી ફિલ્મ-ઇન્ડસ્ટ્રીને નવી ઊંચાઈ પર લઈ જવાનું કામ કરશે એવું ફિલ્મ જોનારા કોઈ પણ કહી શકે એમ છે. રોમૅન્ટિક-મ્યુઝિકલ થ્રિલર એવી ‘સુપરસ્ટાર’માં ઍક્શન, ગ્લૅમર અને ઇમોશન્સ પણ ભારોભાર ભર્યા છે. ટીવી-ઇન્ડસ્ટ્રીની સ્ટાર રશ્મિ દેસાઈની આ પહેલી ફિલ્મ છે તો ન્યુ યૉર્ક ફિલ્મ ઍકૅડેમીમાં ઍક્ટિંગનો કોર્સ કરી રહેલા ધ્રુવિન શાહની પણ આ પહેલી ફિલ્મ છે. મૂળ અમદાવાદના પણ એજ્યુકેશન માટે અમેરિકા સેટલ થયેલા ધ્રુવિનને હૉલીવુડનો અનેક પ્રોડક્શન-હાઉસ સાથે ઘરોબો છે અને એ પછી પણ તેણે પોતાની કરીઅરની શરૂઆત ગુજરાતી ફિલ્મથી કરી છે. આવું શું કામ? એના જવાબમાં ધ્રુવિન કહે છે, ‘આવું કરવાનાં એક નહીં, અનેક કારણો છે. પહેલું તો આ ફિલ્મનો સબ્જેક્ટ. ‘સુપરસ્ટાર’ની ભાષા માત્ર ગુજરાતી છે, પણ ફિલ્મનું મેકિંગ અને ફિલ્મની સ્ટોરી કોઈ પણ હિન્દી ફિલ્મથી ચડિયાતી છે. બીજું એ કે ગુજરાતી હોવાના નાતે મનમાં હતું કે ગુજરાતી ફિલ્મમાં એક વાર કામ કરવું છે તો ખરું જ. અઢી વર્ષમાં અનેક ફિલ્મોની ઑફર આવી પણ આ ફિલ્મની વાર્તા મને અટ્રૅક્ટ કરી ગઈ એટલે ભવિષ્યમાં કામ કરવાનો જે વિચાર હતો એને તાત્કાલિક અમલમાં મૂકી દીધો.’